CELEX: 32017D0818(01)
Language: mt
Date: 2017-08-16 00:00:00
Title: Deċiżjoni tal-Kummissjoni tas-16 ta’ Awwissu 2017 li temenda d-Deċiżjoni 2009/427/KE li tistabbilixxi l-grupp ta’ esperti biex jagħti pariri tekniċi dwar il-produzzjoni organika

18.8.2017   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 273/3
            
         DEĊIŻJONI TAL-KUMMISSJONI
   tas-16 ta’ Awwissu 2017
   li temenda d-Deċiżjoni 2009/427/KE li tistabbilixxi l-grupp ta’ esperti biex jagħti pariri tekniċi dwar il-produzzjoni organika
   (2017/C 273/03)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Billi:
   
               (1)
            
            
               Bid-Deċiżjoni 2009/427/KE (1) il-Kummissjoni stabbilixxiet il-grupp ta' esperti għall-pariri tekniċi dwar il-produzzjoni organika (“il-grupp”).
            
         
               (2)
            
            
               L-Artikolu 4(5) tad-Deċiżjoni 2009/427/KE jistipula li l-membri tal-grupp jinħatru għal mandat ta’ tliet snin li jista’ jiġġedded. L-esperienza b’dan il-grupp s’issa wriet li perjodu ta’ tliet snin huwa qasir wisq biex jippermetti li l-grupp jeżerċita b’mod sħiħ il-kompiti tiegħu. Il-pariri tekniċi dwar il-produzzjoni organika għandhom rwol importanti x’jaqdu fid-dawl tal-evoluzzjoni tas-settur organiku. Il-proċedura ta’ awtorizzazzjoni, inkluż pariri tekniċi għall-użu ta’ prattiki agrikoli u l-applikazzjoni ta’ sustanzi, tenħtieġ li tiġi adattata għall-iżviluppi leġislattivi li jmiss marbuta mal-produzzjoni organika. Jenħtieġ ukoll li tiġi żgurata l-kontinwità fir-rigward tal-ħidma tal-grupp. Għalhekk, il-perjodu tal-mandat tal-grupp stabbilit fid-Deċiżjoni 2009/427/KE jenħtieġ li jiġi estiż għal erba’ snin.
            
         
               (3)
            
            
               Id-Deċiżjoni 2009/427/KE għandha għaldaqstant tiġi emendata skont dan,
            
         IDDEĊIDIET KIF ĠEJ:
   Artikolu 1
   Fl-Artikolu 4 tad-Deċiżjoni 2009/427/KE, il-paragrafu 5 huwa sostitwit b'dan li ġej:
   
      “5.   Il-membri tal-grupp jinħatru għal mandat ta’ erba’ snin li jista’ jiġġedded u ma jistgħux iservu għal iktar minn tliet mandati wara xulxin. Huma għandhom jibqgħu fil-kariga sa meta jiġu ssostitwiti skont il-paragrafu 6 jew sa meta jispiċċalhom il-mandat.”
   
   Artikolu 2
   Din id-Deċiżjoni għandha tidħol fis-seħħ fil-jum tal-adozzjoni tagħha.
   
      Magħmul fi Brussell, is-16 ta’ Awwissu 2017.
      
         
            Għall-Kummissjoni
         
         Phil HOGAN
         
            Membru tal-Kummissjoni
         
      
   
   
      (1)  Id-Deċiżjoni tal-Kummissjoni 2009/427/KE tat-3 ta’ Ġunju 2009 li tistabbilixxi l-grupp ta’ esperti biex jagħti pariri tekniċi dwar il-produzzjoni organika (ĠU L 139, 5.6.2009, p. 29).